Diari Oficial de la Generalitat Valenciana


Sumari del DOGV 3777, del 22-06-2000 (2000/5046)

RESOLUCIÓ de 8 de juny de 2000, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni general de col·laboració per a l'intercanvi d'experiències i cooperació entre la Representació a Espanya de la Comissió de les Comunitats Europees i la Generalitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3777

Data del DOGV
:   22-06-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/5046


Data del document
:   08-06-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * Unió Europea
    * Comunitat Europea

RESOLUCIÓ de 8 de juny de 2000, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni general de col·laboració per a l'intercanvi d'experiències i cooperació entre la Representació a Espanya de la Comissió de les Comunitats Europees i la Generalitat Valenciana. [2000/A5046]
  
Subscrit, després de la tramitació prèvia reglamentària, entre la Representació a Espanya de la Comissió de les Comunitats Europees i la Generalitat Valenciana, el 12 de maig de 2000, el Conveni general de col·laboració per a l'intercanvi d'experiències i cooperació, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0376/2000, i que figura com a annex d'aquesta resolució.
  
València, 8 de juny de 2000.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni general de col·laboració per a l'intercanvi d'experiències i cooperació entre la Representació a Espanya de la Comissió de les Comunitats Europees i la Generalitat Valenciana
  
València, 12 de maig de 2000
  
Reunits
  
D'una part, el senyor Miguel Moltó Calvo, director de la Representació a Espanya de la Comissió de les Comunitats Europees,
  
I d'una altra, el senyor José Luis Olivas Martínez, vicepresident del Govern Valencià.
  
Ambdues parts, en representació de les seues institucions respectives i reconeixent mútuament la competència necessària per a la formalització d'aquest conveni,
  
Exposen
  
Primer: que la Representació a Espanya de la Comissió de les Comunitats Europees (d'ara en avant la Representació), amb seu a Madrid, passeig de la Castellana, 46, inclou, entre les seues activitats, accions d'informació i comunicació, i formació i sensibilització en els àmbits relatius a la construcció de la Unió Europea, dirigides als ciutadans del conjunt del territori de l'Estat espanyol.
  
Segon: que la Presidència de la Generalitat Valenciana, d'acord amb el Decret 13/1999, de 30 de juliol, del president de la Generalitat Valenciana, pel qual s'assignen a la Presidència determinades competències, és l'òrgan competent de l'administració general de la Comunitat Valenciana per a les relacions amb la Unió Europea.
  
Tercer: que la Representació i la Generalitat Valenciana consideren convenient, a l'empara de l'article 6, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, formalitzar mitjançant aquest conveni els principis que defineixen la seua col·laboració i relació institucional, amb la finalitat de promoure l'intercanvi d'experiències i la cooperació, sobre les bases de la igualtat, mutu benefici i reciprocitat.
  
Amb aquest objectiu el director de la representació i el vicepresident primer del Govern Valencià subscriuen aquest conveni segons les clàusules que s'enuncien a continuació.
  
Clàusules
  
Primera: els signants es comprometen a adoptar les mesures adequades per a dur a terme un intercanvi de coneixements, documentació i experiències, i cooperar amb els centres directius del govern de la Comunitat Valenciana, i altres organismes dependents de la comunitat esmentada en matèria d'informació, formació de funcionaris públics, difusió i divulgació de qüestions relacionades amb la construcció europea.
  
1. L'intercanvi i la cooperació expressats podran comprendre les següents activitats:
  
a) Relacions en matèria d'informació comunitària amb els organismes i entitats de la Comunitat Valenciana.
  
L'establiment de les vies adequades de col·laboració per al desenvolupament de la funció que té encomanada la Presidència de la Generalitat Valenciana, en relació amb les tasques d'informació, seguiment i difusió dels assumptes relatius a la Unió Europea.
  
b) Formació de funcionaris i empleats públics.
  
L'intercanvi i la cooperació entre els signants podrà comprendre els camps següents:
  
- Introducció de la component europea en els programes de formació contínua del personal del sector públic de la Comunitat Valenciana.
  
- Aportació d'experts comunitaris per a la seua eventual inclusió en el professorat.
  
c) Difusió de la informació comunitària.
  
Ambdues institucions impulsaran la constitució de la xarxa d'informació europea de la Comunitat Valenciana, basada en la coordinació i col·laboració de les estructures existents, amb l'objectiu de fer òptims els mitjans disponibles; facilitar una informació més ràpida i completa als ciutadans i a les entitats públiques i privades de la Comunitat Valenciana i aconseguir la major coordinació en les tasques d'informació i divulgació pròpies dels centres que integren aquesta xarxa.
  
d) Divulgació de qüestions relacionades amb la construcció europea.
  
- Informació recíproca sobre les activitats divulgatives que realitzen ambdues institucions i que es consideren d'interès per a l'altra part, i procurar, així mateix, la realització conjunta d'activitats en aquesta matèria.
  
- Subministrament per part de la Representació de publicacions divulgatives, informatives i material audiovisual en matèria europea.
  
- Subministrament per part de la Unitat de Documentació de la Presidència de la Generalitat Valenciana de les publicacions que tracten sobre qüestions relacionades amb la Unió Europea.
  
- Col·laboració en matèria de publicacions.
  
e) Altres activitats.
  
Al llarg del desenvolupament del conveni, els signants, de mutu acord, podran proposar i desplegar activitats de caràcter semblant o complementari a les exposades.
  
Per al desenvolupament de les activitats enumerades anteriorment que així ho requerisquen es formalitzaran, entre ambdues parts, convenis específics que regulen l'abast de cada activitat en qüestió.
  
En aquests convenis es determinarà el seu contingut concret i duració, per tal de desenvolupar el marc general establit en aquest conveni general de col·laboració.
  
Segona: Per a l'execució més adequada del contingut d'aquest conveni, cada firmant designarà un coordinador. Els coordinadors proposaran les activitats a realitzar i l'adopció de les mesures que siguen necessàries per a l'efectivitat d'aquelles. De la mateixa manera, procediran a l'avaluació d'allò que s'ha realitzat com a base de la previsió de les futures activitats.
  
Tercera: Aquest conveni començarà a aplicar-se després de la seua signatura, i tindrà vigència temporal indefinida. Podran introduir-s'hi modificacions mitjançant el consentiment dels signants, i aquests podran disposar el cessament de la seua aplicació amb un preavís mínim de sis mesos d'antelació. El cessament de l'aplicació no afectarà la durada de les activitats específiques que en aqueix moment es troben en curs.
  
I en prova de conformitat de les dues parts, signem aquest conveni en un sol acte i en doble exemplar al lloc i data indicats.
  
El director de la Representació a Espanya de la Comissió de les Comunitats Europees: Miguel Moltó Calvo.
  
El vicepresident primer del Govern Valencià: José Luis Olivas Martínez.